বাস্তব জগতের সবকিছুতেই ত্রিমাত্রিক বস্তু। এই ছড়াছড়িময় বস্তুর মাঝে অনেক বস্তুই আছে সুষম জ্যামিতিক আকৃতির। তাদের দিকে নজর দিলে আমরা তাদের সৌন্দর্য উপভোগ করতে পারবো। যেমন ফুটবলে, মার্বেলে আছে গোলক; পাইপে, রডে, গ্যাস জারে আছে সিলিন্ডার; কলমের প্রান্তে, রাস্তার বিভাজকে আছে কোণক; দেয়ালের ইটে আছে ঘনক, আছে প্রিজম। এদের পাশাপাশি এমন আছে যেখানে একসাথে একাধিক ভিন্ন ভিন্ন সুষম আকৃতি একত্রে অবস্থান করে। অনেক খাট বা চেয়ারের পা থাকে সিলিন্ডার আকৃতির। পায়ের উপরে থাকে গোলকার একটা বস্তু। সৌন্দর্যের জন্য দেয়া থাকে। একই সাথে সিলিন্ডার ও গোলক। নকশাদার মসজিদের গম্বুজে গোলক, উপ-গোলক, ডিস্ক, কোণক সবই থাকে। এদের উপস্থিতির ফলেই একটা স্থাপত্য সৌন্দর্য লাভ করে। প্রাচীন স্থাপত্যকলায় এদের সরব উপস্থিতি দেখা যায়। এমনইভাবে আধুনিক স্থাপত্যেও এদের দেখা যায় ভিন্ন স্বাদে। এমন কয়েকটি স্থাপত্যের ছবি নীচে তুলে দেয়া হল।